Produkti un pakalpojumi 2014. gadā

— Tika sarīkotas 66 sabiedriskās apspriešanas (par regulatīvo un īstenošanas tehnisko standartu projektu, kurš izstrādāts saskaņā ar Kapitāla prasību direktīvas/Kapitāla prasību regulas (CRDIV/CRR) tiesisko regulējumu, par Banku atgūšanās un risinājumu direktīvu (BRRD), par Finanšu instrumentu tirgu regulu (FITR), Regulu par Eiropas tirgus infrastruktūru (EMIR), Maksājumu kontu direktīvu (PAD), Hipotekāro kredītu direktīvu un Finanšu konglomerātu direktīvu) un tika organizētas 32 publiskas uzklausīšanas (6). — Eiropas Komisijai galīgai apstiprināšanai tika iesniegti 22 regulatīvo tehnisko standartu projekti un 10 īstenošanas tehnisko standartu projekti (tostarp mandāti attiecībā uz banku pašu kapitālu, kredītrisku, tirgus risku, likviditāti un atalgojumu saskaņā ar CRDIV/CRR tiesisko regulējumu, kā arī vairāki mandāti saskaņā ar banku atgūšanās un risinājumu tiesisko regulējumu). — Tika publicētas 17 vadlīnijas (par dažādiem tematiem, piemēram, par atjaunošanas plāna scenārijiem, datu ievākšanu par personām ar augstiem ienākumiem vai par interneta maksājumu drošību) un viens ieteikums valstu kompetentajām iestādēm (par juridiskās personas identifikatoru). — Iestāde 2014. gadā visā ES koordinēja spriedzes testus, lai novērtētu, kā 123 ES bankas iztur nelabvēlīgu ekonomikas attīstību, un konstatētu atlikušos draudus stabilitātei, pabeigtu ES banku sektora trūkumu novēršanu un palielinātu uzticību bankām. Turklāt Iestāde izstrādāja visaptveroša, konsekventa un salīdzināma rezultātu izklāsta kopēju metodoloģiju un uzņēmās svarīgu lomu tās ieviešanā. — Tika sagatavoti 13 atzinumi, kas adresēti Komisijai, Eiropas Parlamentam un Padomei, un viens tehnisks padoms Eiropas Komisijai par prudenciālo filtru patiesās vērtības peļņai un zaudējumiem, kas rodas no iestādes pašas kredītriska saistībā ar no atvasinātajiem instrumentiem izrietošām saistībām. — Tika pieņemts oficiāls ieteikums, kas adresēts Bulgārijas Valsts bankai un Bulgārijas Noguldījumu apdrošināšanas fondam ar norādi, ka šīs iestādes pārkāpj ES tiesību aktus (Noguldījumu garantiju sistēmu direktīvas 1. panta 3. punkta i) apakšpunktu un 10. pantu). — Tika sagatavotas trīs komentāru vēstules Starptautiskajai Grāmatvedības standartu padomei (SGSP) (par finanšu pārskatu sagatavošanas konceptuālo sistēmu, izklāstu un dinamiskā riska vadības uzskaiti) un divas IAASB (Starptautiskā revīzijas un apliecinājuma standartu padome) adresētas komentāru vēstules par revīzijas jautājumiem (par 2015.–2019. gadam ierosināto stratēģiju un ierosināto darba programmu 2015.–2016. gadam). — Tika pabeigta viena profesionālapskate par to, kā tiek ieviestas Iestādes vadlīnijas par kredītriska koncentrāciju. — Tika ieviests, uzturēts un uzlabots Vienotu noteikumu kopuma saturā balstīts jautājumu un atbilžu rīks, kas izvietots EBI tīmekļa vietnē un kas pieejams iestādēm, uzraudzības iestādēm un citām ieinteresētajām personām. — Tika publicēti 23 tematiski ziņojumi par dažādiem jautājumiem, kas ietilpst EBI kompetencē (tostarp ziņojumi par banku riska svērto aktīvu saskaņotību, par patēriņa tendencēm, par Bāzeles uzraudzības pasākumu rezultātiem, par banku likviditāti, par sanācijas plānu salīdzināmību, par statistikas un uzraudzības datu sniegšanas saskaņošanu, par neto pensiju/aktīvu atskaitījumu no pašu kapitāla). — Iestāde izstrādāja banku nozares un starpnozaru riska pārskatu (reizi pusgadā), riska paneli (reizi ceturksnī), iknedēļas ziņojumus par Eiropas banku likviditāti un finansēšanas nosacījumiem, kā arī par banku tirgus rādītājiem, regulāri atjaunināja ziņas par riskiem un draudiem stabilitātei un sniedza tās ES iestādēm un struktūrām. — Liels darbs tika ieguldīts vairāku jomu regulārā tematiskā analīzē, tostarp tika pabeigts darbs pie riska svērto aktīvu rezultātu konsekvences nodrošināšanas. — Aktīva dalība valstu uzraudzības iestāžu kolēģiju sanāksmēs un darbībās, tostarp veicinot un uzraugot kolēģiju sadarbību uzraudzības jomā un sniedzot palīdzību noregulējuma kolēģiju izveides procesā. — Darbs saistībā ar EURIBOR un ar etaloniem saistītos jautājumos, kuru veica kopā ar EVTI, kā arī EURIBOR-EBF sniegto ieteikumu (publicēti 2014. gada februārī) ieviešanas pārbaude un darbs pie datu ievākšanas un iespējamas koncepcijas izstrādes darījumiem, kas balstīti EURIBOR un kas ES bankām rada nenodrošinātu liela apjoma darījumu finansējuma izmaksas. — Ikgadējais novērtējums par to, kā bankas īsteno 3. pīlārā noteiktās informācijas atklāšanas prasības. — Ieguldījums Bāzeles Banku uzraudzības komitejas Regulējumu saskaņošanas novērtējuma programmā (RCAP). — Iestāde vadīja Eiropas uzraudzības iestāžu (EUI) Apvienoto komiteju un galveno uzmanību veltīja starpnozaru riskiem, tostarp uzņēmējdarbības riska vadīšanai, kā arī patērētāju aizsardzībai. — Apvienotās komitejas darbs patērētāju aizsardzības jomā galvenokārt tika veltīts regulatīviem dokumentiem, kuru izstrādāšanas pilnvaras ir noteiktas komplektētu privāto ieguldījumu un apdrošināšanas ieguldījumu produktu (PRIIP) tiesību aktos, tika publicēts diskusiju dokuments par pamatinformācijas dokumentiem, tika pabeigtas kopīgas vadlīnijas par sūdzību izskatīšanu, finanšu iestādēm tika izsniegts atgādinājums par savu produktu izvietošanu, tā saucamo self-placement, kas nozīmē to, ka iestādes saviem klientiem piedāvā savus finanšu instrumentus, tika sagatavoti kopēji principi attiecībā uz pārskatu par produktiem un pārvaldību, kā arī tika organizēta otrā apvienotā patērētāju diena. — Apvienotās komitejas darbs starpnozaru riska jomā bija veltīts divu kopīgu ziņojumu sagatavošanai par to, kā noteikt galvenos starpnozaru riskus un draudus banku drošībai ES finanšu sistēmā. — Finanšu konglomerātu jomā komiteja pievērsās finanšu konglomerātiem, pabeidza tiem adresētās vadlīnijas par uzraudzības prakses konsekvenci un publicēja identificēto finanšu konglomerātu ikgadējo sarakstu. — Iestāde nodrošināja atbalstu Apvienotās komitejas apelācijas padomes pamatdarbībai un sekretariātam. — Līdz ar citām EUI tika sniegts ieguldījums Eiropas Finanšu uzraudzības sistēmas (EFUS) revīzijā, ko veic Komisija, un ieguldījums Eiropas Revīzijas palātas veiktajā Eiropas Banku iestādes revīzijā un darbs pie jaunas regulatīvās un uzraudzības kārtības noteikšanas. — Iestāde nodrošināja un koordinēja 19 seminārus un pasākumus EBI un valstu uzraudzības iestāžu darbiniekiem (no tiem astoņus sagatavoja kopā ar citām EUI), savās telpās uzņēma darbsemināru, kas paredzēts tiem, kas iesaistīti politikas izstrādē, uzraugiem un tiesību zinātņu akadēmiskajām aprindām, kā arī sarīkoja trešo darbsemināru ekonomistiem, uzraugiem un akadēmiskajām aprindām, lai apspriestu, kā konsekventi mērāma banku pakļautība riskam. — 14 Uzraudzības padomes sanāksmes (astoņas klātienē, sešas telefonkonferences), sešas Valdes sanāksmes (visas klātienē), septiņas Banku nozares ieinteresēto personu grupas sanāksmes (divas no tām – kopā ar Uzraudzības padomi). — Štatu saraksta aizpildīšana (Iestāde publicēja 69 paziņojumus par vakancēm (41 pagaidu darbiniekam, 9 līgumdarbiniekiem un 19 norīkotiem valsts ekspertiem), uz kurām pieteicās 1 850 kandidāti, un 2014. gadā tika intervēti 173; nebija nevienas sūdzības ne izpilddirektoram, ne Ombudam). — Tika pilnveidoti darbā pieņemšanas administratīvie un pārredzamības aspekti. — Sākot ar 2014. gada janvāri, tika ieviesta interešu konflikta deklarācijas procedūra, pirms darbinieki sāk pildīt līgumu. — Tika pilnveidotas ievadapmācības jaunpieņemtajiem darbiniekiem. — Tika izstrādāta un ieviesta praktikantu politika, 2014. gada decembrī tika pieņemti pirmie praktikanti, kas sāka praksi 2015. gada sākumā. — Tika pārskatīta valodu mācību politika tiem darbiniekiem, kas tiesīgi tās apmeklēt, galveno uzmanību pievēršot izmaksu efektivitātei un pareizai finanšu pārvaldībai. — Sākot ar 2014. gada aprīli, Iestādes darbiniekiem tika ieviests elastīgs darba laiks, tostarp programmatūra un ar to saistītās procedūras. — Tika mainīta un pilnveidota Allegro sistēma (izmaiņas atspoguļoja Eiropas Komisijas darbinieku novērtēšanas vispārējās īstenošanas procedūras, izmaiņas skāra darbības rādītāju novērtēšanas ziņojuma vienkāršošanu, automātisku elektroniskā pasta paziņojumus, kā arī grozījumus attiecībā uz pieteikumiem saistībā ar komandējumiem nedēļas nogalē, slimības atvaļinājumiem ar ārsta izziņu un bez tās – turpmāk ar tiem nodarbosies nevis darbinieki, bet vienīgi Personāla daļa). — 2014. gada budžets tika izpildīts 99,8 % apmērā. — Tika apstrādāti 469 finanšu saistību darījumi un 2 711 maksājuma darījumi. — Tika uzlabota maksājumu termiņa statistika un ieviesti procenti par maksājumu termiņu kavējumu. — Tika ieviesti uzlaboti budžeta uzraudzības un ziņojumu sniegšanas rīki. — Notika vairākas apmācības par finanšu aprites un iepirkuma noteikumiem. — Tika sekmīgi pabeigti 12 iepirkumi, tie visi pilnībā atbilda ES iepirkumu noteikumiem. — Tika pagarināti 29 līgumi, kas sākotnēji bija noslēgti 2013. gadā uz 12 mēnešiem.